Sklep I R 25/2010
Datum: 2010-02-25T01:00:00.000+01:00
ecli: ECLI:SI:VSRS:2010:I.R.25.2010
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - IZVRŠILNO PRAVO
institut: spor o pristojnosti - krajevna pristojnost - izvršba na podlagi verodostojne listine - izvršba na premičnine - prebivališče dolžnika - ustalitev pristojnosti - centralni register prebivalstva

## Jedro

Za odločitev o krajevno pristojnem sodišču za izvršbo na plačo je odločilna navedba o dolžnikovem prebivališču v predlogu za izvršbo.

## Izrek

Za odločanje v tej zadevi je pristojno Okrajno sodišče v Mariboru.

## Obrazložitev

V sklepu o izvršbi Centralnega oddelka za verodostojno listino Okrajnega sodišča v Ljubljani je bilo navedeno, da bo izvršilni postopek z rubežem plače in rubežem denarnih sredstev pri organizacijah za plačilni promet vodilo Okrajno sodišče v Mariboru. To sodišče se je izreklo za krajevno nepristojno in zadevo odstopilo Okrajnemu sodišču v Ljubljani.

Okrajno sodišče v Ljubljani je sprožilo spor o pristojnosti. Navedlo je, da ima dolžnik po navedbah v predlogu prebivališče na območju Okrajnega sodišča v Mariboru in je zato to sodišče pristojno za odločanje o predlogu.

Ker gre za spor o pristojnosti med okrajnima sodiščema z območja različnih višjih sodišč, je za odločitev pristojno Vrhovno sodišče Republike Slovenije (drugi odstavek 25. člena Zakona o pravdnem postopku – v nadaljevanju ZPP).

Upnik je v predlogu za izvršbo med več sredstvi izvršbe kot prvo navedel sredstvo z rubežem plače. Za odločitev o predlogu za izvršbo na plačo je krajevno pristojno sodišče, na območju katerega ima dolžnik stalno oziroma začasno prebivališče (prvi odstavek 100. člena v zvezi s prvim odstavkom 128. člena Zakona o izvršbi in zavarovanju – v nadaljevanju ZIZ). Ker ima dolžnik po navedbi v predlogu o izvršbi stalno prebivališče na območju Okrajnega sodišča v Mariboru, ta navedba pa je glede na drugi odstavek 17. člena ZPP v zvezi s 15. členom ZIZ odločilna za presojo krajevne pristojnosti, je za izvršbo pristojno to sodišče. Podatek iz centralnega registra prebivalstva o dolžnikovem stalnem bivališču, ki je bil pridobljen po vložitvi predloga za izvršbo, v sporu o pristojnosti ne more biti odločilen.

Po navedenem je Vrhovno sodišče odločilo, kot izhaja iz izreka.

#### Zveza:

Zakon o izvršbi in zavarovanju (1998) - ZIZ  - člen 15, 100, 100/1, 128, 128/1
Zakon o pravdnem postopku (1999) - ZPP  - člen 17, 17/2, 25, 25/2

Opr. št: I R 12/2010, ECLI:SI:VSRS:2010:I.R.12.2010

Opr. št: I R 21/2010, ECLI:SI:VSRS:2010:I.R.21.2010

Opr. št: I R 113/2009, ECLI:SI:VSRS:2009:I.R.113.2009

Opr. št: I R 170/2009, ECLI:SI:VSRS:2009:I.R.170.2009

Opr. št: I R 173/2009, ECLI:SI:VSRS:2009:I.R.173.2009

Opr. št: I R 34/2010, ECLI:SI:VSRS:2010:I.R.34.2010

Opr. št: I R 24/2010, ECLI:SI:VSRS:2010:I.R.24.2010

---